## El Teatre Principal de Castelló exhaurix totes les localitats per a les tres pròximes representacions

*** Les representacions de *La colección*, *Poncia* i *Testigo de cargo* programades per l’IVC han tingut una gran acollida de públic
* El període de venda dels nous abonaments de primavera s’inicia l’11 de març**

El Teatre Principal de Castelló, espai de l’Institut Valencià de Cultura, ha venut totes les localitats per a les tres pròximes representacions. La gran acollida de la programació proposada des de l’IVC ha portat el Principal de Castelló a aconseguir el rècord en la venda d’abonaments i augmentar l’ocupació en totes les funcions.

El Teatre Principal de Castelló tancarà el trimestre d’hivern amb rècord de públic. Si les primeres obres de l’abonament van obtindre més del 90 % d’ocupació, les tres pròximes representacions arriben al 100% i un ple absolut.

És el cas de l’obra *La colección* amb José Sacristán i direcció d’un dels més prestigiosos dramaturgs Juan Mayorga que es representa el diumenge 23 de febrer a les 19:00 hores.

També és el cas de *Poncia*, interpretada per Lolita, que aconseguix també penjar el cartell de ‘No hi ha bitllets’. Esta adaptació de *La casa de Bernarda Alba* de Federico García Lorca, omplirà el Principal el dissabte 1 de març.

El tercer dels plens absoluts arriba el 9 de març amb una de les grans obres d’Agatha Christie, *Testigo de cargo*. La versió de Roberto Santiago i direcció de Fernando Bernués compta amb un repartiment encapçalat per Fernando Guillén Cuervo.

L’abonament d’hivern es tancarà amb *Tots ocells* de Wajdi Mouawad i interpretada per la reconeguda i premiada actriu Clara Segura. Les últimes entrades per a esta representació, que tindrà lloc el 15 de març, es poden adquirir en taquilla i en la web ivc.gva.es.

**Nou abonament de primavera**

L’Institut Valencià de Cultura inicia el dimarts 11 de març el període de venda del nou abonament de primavera. En concret, de l’11 al 14 de març, els abonats actuals podran renovar la seua plaça. Si preferixen canviar de butaca, podran fer-ho del 15 al 18 de març.

Els nous abonats podran fer-ho del 19 al 21 de març i les entrades soltes per a tots els espectacles s’iniciarà a partir del 22 de març.

Els abonaments i entrades poden adquirir-se en les taquilles del Teatre o Auditori de Castelló i en la [web de l’IVC](https://ivc.gva.es/es/ivc/programacion-ivc).

Fecha: 19/02/2025